Gersang (kumpulan muzik)

Sejarah Awal

Kumpulan Gersang pada asalnya ditubuhkan oleh Abdul Samad Mian (Samad) pada tahun 1981 di Johor Bahru, Johor dan dianggotai oleh beliau sendiri sebagai pemain gitar utama dan dibarisi oleh 4 pemuzik lain iaitu Najib Yaakub atau Ajib (gitar kedua), Man Sagap (vokal), Yem Popeye (bass) dan Razak Kerajaan (dram). Mereka kemudiannya menyertai pertandingan Juara-Juara Rock 2 di Dewan Jubli Intan, Johor Bahru pada tahun 1984 dan meraih tempat ketiga sementara tempat pertama & kedua dimenangi oleh kumpulan Burnmarks & kumpulan Hurricane juga dari Johor Bahru.
Pada tahun 1986, Gersang telah menyertai pertandingan Rock Festival Malaysia dan mereka dinobatkan sebagai juara keseluruhan dalam pertandingan tersebut. Pada kali ini, keanggotaan Gersang mengalami sedikit perubahan di mana posisi Samad sebagai pemain gitar utama digantikan oleh Hamzah bin Mohd Taib (Kid) sementara Abdul Rahman bin Osman (Man Bai) menjadi vokalis baharu menggantikan Man Sagap yang melompat band ke kumpulan Fire Starter untuk menyertai pertandingan yang sama.
Setelah berakhirnya pertandingan tersebut, Gersang telah didatangi oleh Rahim Othman yang juga salah seorang juri untuk pertandingan tersebut. Rahim kemudiannya menawarkan kontrak kepada Gersang setelah melihat potensi dan bakat yang ada pada mereka, seterusnya mengajak mereka untuk segera berhijrah ke Kuala Lumpur.
Namun atas komitmen dan hala tuju yang berlainan, Gersang meneruskan misi dengan hanya tiga orang anggota iaitu Man Bai, Kid dan seorang pemain bass bernama Hairozaman bin Sain atau Man Greng yang berasal dari Batu Pahat, Johor. Man Greng merupakan rakan baik Kid yang sudah lama aktif bermain muzik pada ketika itu.
Pada masa yang sama, Rodzane bin Haji Mohamed atau Jojet yang berasal dari Ampang telah bergiat aktif sebagai pemuzik bebas setelah meninggalkan kumpulan asalnya, Wings. Bakat yang dimilikinya dalam bermain dram berjaya menarik minat dua orang pemuzik profesional iaitu Ito Blues Gang & Yem Bai (pemain bass kumpulan BPR). Ito & Yem Bai yang mendapat tahu kumpulan Gersang memerlukan pemain dram, terus sahaja membawa Jojet untuk berjumpa dengan Man Bai, Kid & Man Greng. Setelah mengadakan perbincangan, Jojet akhirnya bersetuju untuk menganggotai kumpulan Gersang dan bermulalah karier mereka berempat sebagai artis rakaman.

Puncak Populariti & Penyertaan Acis

Setelah Gersang menjadi sebuah kumpulan rock yang lengkap, mereka  telah merakamkan album pertama mereka berjudul Gersang pada tahun 1988 di bawah pengurusan Rahim Othman Productions (ROP) dan diedarkan oleh syarikat rakaman PMC (kemudiannya dikenali sebagai BMG Music Pacific). Album pertama mereka telah mendapat sambutan yang hangat dalam kalangan peminat muzik tempatan apabila mencatatkan jualan mencecah 90,000 unit.
Setelah album Gersang hit di pasaran, mereka bercadang untuk mencari pemain keyboard (papan nada) memandangkan lagu-lagu mereka banyak menggunakan instrumen tersebut. Dalam album pertama mereka sebelum ini, peranan keyboard dimainkan oleh Islah Ibrahim selaku sessionist.
Pada ketika itu, Man Bai telah berkenalan dengan seorang remaja bernama Hashridz Murshim bin Hassim yang lebih dikenali sebagai Acis ketika bermain bola sepak di kawasan perumahan mereka. Acis yang sedang menunggu keputusan Sijil Pelajaran Malaysia (SPM) telah dipelawa oleh Man Bai untuk menyertai Gersang sebagai pemain keyboard. Dengan penyertaan Acis sebagai anggota baharu Gersang, mereka telah menghasilkan album kedua yang diberi judul Takdir, juga pada tahun yang sama.
Seperti album pertama, album kedua mereka juga agak meletup apabila mencatatkan jualan melebihi 80,000 unit. Dua lagu hits dari album Gersang dan Takdir iaitu Masih Aku Terasa & Suratan Takdir juga berjaya mara ke pertandingan akhir Juara Lagu '88.

Kejatuhan & Pembubaran Gersang

Setelah Gersang mendaki puncak populariti menerusi album Gersang dan Takdir, mereka kemudiannya menghasilkan album ketiga yang berjudul B29. Namun dalam album ini, Gersang mengalami perubahan anggota di mana Ajib menjadi pemain gitar utama Gersang menggantikan Kid yang ketika itu telahpun menganggotai kumpulan rock lagenda, Search.
Perubahan ini ternyata memberi kesan kepada populariti kumpulan ini apabila album ketiga mereka tidak mendapat sambutan yang mereka harapkan dan hanya terjual sebanyak 29,000 unit. Hal ini menyebabkan mereka tergamam seketika walaupun pada hakikatnya, pembawaan muzik dalam album ketiga mereka adalah lebih baik daripada dua album yang terdahulu. Namun begitu, lagu hits daripada album ini iaitu Bersama Suara Hati sering diputarkan di corong radio dan turut layak ke peringkat akhir Juara Lagu '89, di mana kumpulan Search yang dianggotai Kid menjadi Juara Keseluruhan menerusi lagu malar segar mereka, Isabella.
Walaupun album ketiga mereka gagal dari segi penjualan, mereka tidak cepat melatah malah mereka mengorak langkah dengan merakamkan album keempat. Malangnya, Man Bai telah menghidap penyakit tonsil yang agak serius sehingga menjejaskan peti suaranya, seterusnya menyebabkan sesi rakaman album keempat tergendala. Dalam masa yang sama, Jojet telah dilamar oleh rakan sekolahnya, Awie untuk menganggotai semula Wings setelah pemain dramnya, Black keluar dari kumpulan tersebut. 
Apabila usaha Man Bai dalam mencari penyanyi baharu untuk menggantikannya menemui kegagalan, akhirnya mereka mengambil keputusan untuk membawa haluan masing-masing pada penghujung tahun 1990 setelah selesainya kontrak persembahan Konsert Jelajah Lucky Strike.

Pasca Gersang

Setelah Gersang dibubarkan, boleh dikatakan hampir kesemua anggotanya mempunyai kerjaya masing-masing. Tidak kurang juga ada yang menimba ilmu untuk mengukuhkan diri dalam bidang muzik yang diceburi.
Setelah pulih dari pembedahan tonsil dan berehat dari industri selama hampir 6 tahun, Man Bai telah menimba ilmu di syarikat Roslan Aziz Production (RAP) dalam bidang nyanyian dan urusan belakang tabir. Kemudian, beliau membuat kemunculan semula sebagai artis solo dan mengeluarkan 3 album iaitu Man Bai (1995), Positif (1999) dan Inspirasi (2011). Beliau juga telah memenangi anugerah Artis Baru Solo Lelaki Terbaik untuk album solo yang pertama itu yang berjudul Man Bai. Pada bulan Julai 2011, beliau telah mengeluarkan album baru iaitu album solo yang ketiga dalam bentuk mini album yang memuatkan 8 lagu; 5 lagu baru dan 2 lagu lama iaitu 1 lagu 2 versi dari album solo iaitu 2 versi lagu Kau Ilhamku dan 1 lagu lagi dari album Gersang yang pertama iaitu album berjudul Gersang. Album solo ketiga Man Bai itu diberi judul Inspirasi. Di dalam masa yang sama 1 lagu baru dinyanyikan di dalam album kumpulan Pop Shuvit nyanyian mereka bersama Man Bai. Man Bai juga ada pernah berlakon dalam beberapa filem seperti Layar Lara, Syukur 21, Puteri Gunung Ledang dan sebagainya serta iklan tv seperti iklan Coca Cola. Lakonan Man Bai mendapat pujian dan telah memenangi anugerah Pelakon Lelaki Harapan Terbaik. 
Man Greng pula telah menubuhkan kumpulan Keno, namun tidak mendapat sambutan. Beliau kemudiannya menyertai kumpulan Fly 'N' Colors dan kini mempunyai kumpulan sendiri iaitu Havoq Band yang aktif membuat persembahan di kelab. Beliau juga mempunyai perniagaan sendiri dengan menubuhkan syarikat studio yang diberi nama Havoq Music Studio. Beliau juga pernah berlakon dalam filem Kanta Serigala.
Jojet kemudiannya kembali menyertai kumpulan Wings dari tahun 1990 sehinggalah beliau mengundurkan diri pada tahun 1994. Selepas itu, beliau kerap menjadi pemain dram undangan untuk kesemua album solo Awie yang juga rakan baiknya semasa zaman persekolahan dahulu, seterusnya menubuhkan kumpulan Dragon Malaya. Beliau juga ada berlakon dalam filem Pemburu Bayang, Bara, Nafas Cinta, Merah dan filem Putera.
Kid pula telah menyertai kumpulan Search pada tahun 1989, ketika Gersang masih belum dibubarkan lagi. Beliau juga pernah berlakon dalam filem Isabella dan Fenomena. Pada waktu inilah beliau mula diiktiraf oleh peminat sebagai salah seorang gitaris terbaik dalam industri muzik tempatan berikutan petikan gitar solo lagu malar segar Search, Isabella yang cukup 'berhantu' sekaligus meraih kejayaan terbesar dalam pertandingan akhir Juara Lagu '89. Pada tahun 2000, beliau menyertai kumpulan Dragon Malaya bersama rakannya, Awie (vokal) dan Jojet (dram) setelah Search berpecah berikutan pengunduran vokalisnya, Amy pada penghujung 90-an.
Acis pula menyambung pelajaran dalam bidang muzik di ITM (kini UiTM) Shah Alam, seterusnya ke Berklee College of Music, Amerika Syarikat. Setelah tamat pengajian, beliau menjadi pemuzik sepenuh masa dan sering mengiringi artis dalam konsert-konsert berskala besar.
Ajib yang menggantikan Kid pada tahun 1989 juga masih aktif dalam muzik dan banyak menerima jemputan sebagai pemain gitar utama. Beliau kerap mengadakan kelas untuk mengajar teknik bermain gitar di Singapura.

Penyatuan Semula (Reunion)

Setelah hampir 20 tahun tidak bersama sebagai sebuah kumpulan, akhirnya Kumpulan Gersang telah membuat kemunculan semula di Konsert Inspirasi Muzik-Muzik pada 19.06.2010 di Dataran Merdeka, Kuala Lumpur dan disiarkan secara langsung di TV3. Kemunculan Gersang pada kali ini telah menampilkan 4 anggota sahaja iaitu Man Bai, Acis, Man Greng, dan Jojet. Shah Slam turut bersama mereka apabila beliau diberi kepercayaan untuk menggalas tugas sebagai pemain gitar utama undangan pada malam tersebut. Persembahan mereka ternyata mengubat kerinduan para peminat yang selama ini sering bertanya tentang kewujudan kumpulan ini.
Kemudian pada 1 Julai 2012, Gersang telah membuat satu showcase yang diadakan di Rum Jungle, Kuala Lumpur. Dalam showcase ini, Gersang hadir dengan lima anggota asal termasuklah Kid yang kembali ke kumpulan asalnya buat pertama kali setelah beliau menganggotai Search sejak dari tahun 1989 lagi. Mereka juga mengundang Along Exists yang juga peminat setia Gersang untuk bertindak sebagai pemain gitar kedua pada malam itu.
Pada bulan April 2018, mereka sekali lagi membuat persembahan di Anugerah Meletop Era. Kali ini, mereka tampil dengan semua anggota iaitu Man Bai, Kid, Ajib, Acis, Man Greng & Jojet. Pada malam itu, Acis juga berperanan sebagai pengarah muzik dalam anugerah tersebut. Menurut Man Bai, mereka sebenarnya ingin berkarya lagi dan mahu menghiburkan para peminat namun disebabkan komitmen dan kekangan masa setiap anggotanya, hasrat mereka ditangguhkan buat seketika.

Diskografi

Gersang telah menghasilkan 3 buah album  iaitu Gersang, Takdir & B29. Mereka pernah menghasilkan album keempat tetapi tidak dapat disiapkan akibat penyakit tonsil yang dihidapi Man Bai. Namun begitu, kesemua muzik untuk lagu-lagu dalam album tersebut telah berjaya dirakamkan.